Príloha B

Pokyny
Výber
a zamestnávanie
konzultantov
dlžníkmi
Svetovej banky

Január 1997
Revidované v septembri 1997 a v januári 1999

OBSAH
Predslov

I.	Úvod
1.1	Účel
1.4	Všeobecné hľadiská
1.7	Použiteľnosť pokynov
1.9	Konflikt záujmov
1.10	Spôsobilosť
1.11	Uzatváranie zmlúv vopred a spätné financovanie
1.12	Združenia medzi konzultantmi
1.13	Banková kontrola, pomoc a dohľad
1.17	Vyhradené konzultačné služby
1.18	Zneužitie obstarávania
1.19	Referencie pre banku
1.20	Školenie alebo odovzdanie znalostí
1.21	Jazyk
1.23	Hodnotenie výkonu konzultantov
1.25	Podvod a korupcia
II.	Výber na základe kvality a ceny (QCBS)
2.1	Výberový proces
2.3	Právomoci vyplývajúce z poverenia
2.4	Odhad nákladov (rozpočet)
2.5	Inzercia
2.6	Krátky zoznam konzultantov
2.8	Príprava a vydanie žiadosti o ponuky (RFP)
2.9	Vyzývací list (LOI)
2.10	Informácie pre konzultantov (ITC)
2.11	Zmluva
2.12	Prijímanie ponúk
2.13	Hodnotenie ponúk: posudzovanie kvality a ceny
2.14	Hodnotenie kvality
2.19	Hodnotenie ceny
2.22	Kombinované hodnotenie kvality a ceny
2.23	Rokovania a pridelenie zmluvy
2.27	Zamietnutie všetkých ponúk a opakovaná výzva
2.28	Dôverný charakter informácií
III.	Iné výberové metódy
3.1	Všeobecne
3.2	Výber na základe kvality (QBS)
3.5	Výber v podmienkach pevného rozpočtu
3.6	Výber na základe najnižšej ceny
3.7	Výber na základe spôsobilosti konzultantov
3.8	Výber z jediného zdroja
3.12	Komerčné postupy
3.13	Výber určitých typov konzultantov

PREDSLOV
i.	Tieto Pokyny : Výber a zamestnávanie konzultantov dlžníkmi Svetovej banky (január 1997) nahrádzajú Pokyny : Využívanie konzultantov dlžníkmi Svetovej banky a Svetová banka ako výkonná agentúra z r. 1981. Zohľadňujú nasledujúce významné vývojové zmeny, okrem iných :
(a)	diverzifikácia bankových pôžičiek do nových sektorov a potreba riešiť špecifické problémy, ktoré sa týkajú využívania konzultantov v týchto nových oblastiach;
(b)	pokračujúca stratégia banky na podporu rozvoja a využívania konzultantov v krajinách dlžníkov;
(c)	v celosvetovom meradle zvýšené uplatňovanie ceny ako faktora pri výbere konzultantov, či už vo verejnom alebo súkromnom sektore;
(d)	vyšší dôraz na transparentnosť vo výberovom procese;
(e)	potreba zjednodušenia výberového a kontrolného procesu; a
(f)	stratégia banky spočívajúca v poverení beneficienta výberom konzultantov financovaných z trustového fondu, pričom banka pôsobí ako výkonná agentúra len výnimočne.
ii.	Základné zásady, z ktorých vychádzajú postupy na výber konzultantov financovaných na základe bankových operácií, zostávajú nezmenené: prvoradý záujem o kvalitu poskytovaných služieb, s prihliadnutím na hospodárnosť, efektívnosť, rovnaké možnosti pre všetky firmy a na transparentnosť procesu. 

I.   ÚVOD

Účel
1.1	Účelom materiálu Pokyny: Výber a zamestnávanie konzultantov dlžníkmi Svetovej banky (ďalej „pokyny“) je definovať postupy na výber, kontrahovanie a monitorovanie konzultantov vyžiadaných pre projekty, ktoré realizuje beneficient a ktoré sa plne alebo čiastočne financujú z pôžičiek od Medzinárodnej banky pre obnovu a rozvoj (International Bank for Reconstruction and Development - IBRD), z úverov od Medzinárodnej rozvojovej asociácie (International Development Association - IDA) alebo z dotácií od banky alebo z trustových fondov, ktoré spravuje banka.
1.2	Dohoda o pôžičke upravuje právne vzťahy medzi dlžníkom a bankou a tieto pokyny platia pre výber a zamestnávanie konzultantov pre projekt ustanovený v dohode. Práva o povinnosti dlžníka a konzultanta upravuje konkrétna žiadosť o ponuky (Request for Proposals - RFP), ktorú vydáva dlžník, a dlžníkom podpísaná zmluva s konzultantom a nie tieto pokyny alebo dohoda o pôžičke. Okrem účastníckych strán dohody o pôžičke žiadnej inej strane z toho nevyplývajú žiadne práva, ani nemá žiadny nárok na výnosy z pôžičky.
1.3	Pre účely týchto pokynov pojem konzultant znamená širokú škálu súkromných a verejných subjektov, vrátane konzultačných firiem, technických firiem, stavebných manažérov, manažérskych firiem, agentov pre obstarávanie, kontrolných agentov, audítorov, agentúr Organizácie spojených národov (United Nations - UN) a iných nadnárodných organizácií, investičných a obchodných bánk, univerzít, výskumných inštitúcií, vládnych agentúr, nevládnych organizácií (Non-Governmental Organizations - NGOs) a jednotlivcov. Dlžníci banky používajú tieto organizácie ako konzultantov, ktorí im poskytujú pomoc v širokej škále činností, ako je strategické poradenstvo; inštitucionálne reformy; riadenie; technické služby; sociálne a environmentálne štúdie; identifikácia, príprava a realizácia projektov,  a to tak, že dopĺňajú spôsobilosť dlžníkov v týchto oblastiach.

Všeobecné hľadiská
1.4	Dlžník zodpovedá za prípravu a realizáciu projektu a teda aj za výber konzultanta, pridelenie a následné uplatňovanie zmluvy. Zatiaľ čo špecifické pravidlá, podľa ktorých sa má postupovať pri zamestnávaní konzultantov, závisia od podmienok konkrétneho prípadu, stratégia banky vo výberovom procese sa riadi piatimi hlavnými hľadiskami :
(a)	potreba služieb vysokej kvality,
(b)	požiadavka na hospodárnosť a efektívnosť,
(c)	potreba poskytnúť spôsobilým konzultantom zo všetkých krajín prichádzajúcich do úvahy možnosť zúčastniť sa súťaže o poskytovanie služieb financovaných bankou,
(d)	záujem banky o podporu rozvoja a využívania domácich konzultantov vo svojich rozvojových členských krajinách a
(e)	význam transparentnosti výberového procesu.
1.5	Banka sa domnieva, že vo väčšine prípadov sa tieto hľadiská dajú najlepšie posudzovať v súťaži medzi spôsobilými firmami z krátkeho zoznamu, pri ktorej výber vychádza z kvality ponuky a z ceny služieb, ktoré sa majú poskytnúť (Quality- and Cost-Based Selection [QCBS]). Časť II týchto pokynov opisuje postupy pre QCBS. Existujú však prípady, keď QCBS nie je najvhodnejšou výberovou metódou. Pre zložité a vysoko špecializované úlohy alebo pre úlohy, ktoré vyžadujú inovácie, by bol vhodnejší výber na základe kvality samotnej ponuky (Quality-Based Selection [QBS]), ako je opísaný v Časti III. Okrem toho Časť III opisuje iné výberové metódy a okolnosti, pre ktoré sú vhodné.
1.6	Konkrétne metódy, podľa ktorých sa má postupovať pri výbere konzultantov pre ľubovoľný projekt, si volí dlžník v súlade s kritériami uvedenými v týchto pokynoch a odsúhlasenými bankou a táto metóda sa uvedie v projektovej dokumentácii a v dohode o projekte pre daný projekt.

Použiteľnosť pokynov
1.7	Konzultačné služby, pre ktoré platia tieto pokyny, majú intelektuálny a poradenský charakter. Tieto pokyny neplatia pre iné druhy služieb, pri ktorých prevládajú fyzické aspekty danej činnosti (napríklad : výstavba závodov, výroba tovaru, prevádzka a údržba zariadenia alebo závodu, zememeračské zameriavania, prieskumné vrty, letecké fotografie a vytváranie satelitných obrazov).
1.8	Postupy uvedené v týchto pokynoch platia pre všetky zmluvy na konzultačné služby, ktoré realizuje beneficient, financované plne alebo čiastočne z pôžičiek banky alebo z dotácií, či trustových fondov. Pri obstarávaní konzultačných služieb, ktoré nie sú financované z týchto zdrojov, môže dlžník prijať iné postupy. V takých prípadoch sa banka presvedčí o tom, že (a) výsledkom postupov, ktoré sa majú uplatňovať, je výber konzultantov, ktorí majú potrebnú odbornú spôsobilosť, (b) vybraný konzultant vykoná úlohu podľa schváleného harmonogramu a (c) rozsah služieb zodpovedá potrebám projektu.

Konflikt záujmov
1.9	Stratégia banky vyžaduje, aby konzultant  poskytoval profesionálne, objektívne a nezaujaté poradenstvo a neustále kládol záujmy klienta na najvyššiu priečku, bez ohľadu na budúce práce a aby sa dôsledne vyhýbal konfliktom s inými úlohami alebo s vlastnými firemnými záujmami. Konzultantov si nemožno prenajímať na žiadne úlohy, ktoré by boli v rozpore s ich predchádzajúcimi alebo aktuálnymi záväzkami voči iným klientom, alebo ktoré by ich mohli stavať do pozície neschopných splniť danú úlohu v najlepšom záujme dlžníka. Bez obmedzenia všeobecnej platnosti tohto pravidla konzultantov nemožno prenajímať za nasledujúcich okolností:
(a)	Firma, ktorú dlžník angažoval na dodanie tovaru alebo prác pre nejaký projekt, a ľubovoľná z jej sesterských spoločností, je vylúčená z poskytovania konzultačných služieb pre ten istý projekt. Naopak, firma prenajatá na poskytnutie konzultačných služieb pre prípravu alebo realizáciu projektu a ľubovoľná z jej sesterských spoločností je vylúčená z následného dodania tovaru alebo prác alebo služieb súvisiacich s pôvodnou úlohou (nespadá sem pokračovanie dávnejších konzultačných služieb firmy, ako ďalej opisuje odsek 3.10) pre ten istý projekt. Toto opatrenie neplatí pre rôzne firmy (konzultantov, zmluvné strany alebo dodávateľov), ktoré spolu plnia záväzky zmluvnej strany v zmysle zmluvy „na kľúč“ alebo zmluvy na projekt a stavbu.
(b)	Konzultanti a ľubovoľné z ich sesterských spoločností sa neprenajímajú na úlohu, ktorá svojím charakterom môže byť v rozpore s inou úlohou týchto konzultantov. Napríklad : konzultanti prenajatí na vypracovanie technického návrhu pre projekt infraštruktúry, sa nemôžu angažovať na prípravu nezávislého environmentálneho posudku pre ten istý projekt a konzultanti, ktorí pomáhajú klientovi pri privatizácii štátneho majetku, nebudú tento majetok kupovať, ani radiť nákupcom tohto majetku.

Spôsobilosť
1.10	Len firmy, ktoré sú registrované alebo zapísané do úradného registra, a jednotlivci a osoby, ktoré sú štátnymi príslušníkmi členských krajín banky, sú spôsobilí zúčastniť sa súťaže o bankou financované konzultačné služby. Ale

(a)	konzultanti z niektorej členskej krajiny sa môžu vylúčiť, ak (i) v zmysle zákonov alebo úradných predpisov krajina dlžníka zakazuje obchodné vzťahy s touto krajinou za predpokladu, že banka s istotou vie, že takéto vylúčenie nezabraňuje účinnej súťaži pri obstarávaní požadovaných konzultačných služieb, alebo (ii) plnením rozhodnutia Bezpečnostnej rady Organizácie spojených národov podľa kapitoly VII Charty spojených národov, krajina dlžníka zakazuje akékoľvek platby v prospech osôb alebo subjektov v tejto krajine.
(b)	Podniky vo vlastníctve vlády v krajine dlžníka sa môžu zúčastniť len vtedy, keď vedia preukázať, že (i) sú právne a finančne autonómne a (ii) fungujú podľa obchodného zákonníka. Žiadna závislá agentúra dlžníka alebo poddlžníka projektu alebo jej zamestnanci sa nemôžu pripustiť k účasti na výberovom konaní na poskytovanie konzultačných služieb pre tento projekt.

Uzatváranie zmlúv vopred a spätné financovanie
1.11	Za určitých okolností, ako je urýchlenie realizácie projektu, môže dlžník so súhlasom banky chcieť pokračovať vo výbere konzultantov ešte prv, ako je podpísaná banková pôžička. Tento proces sa označuje ako uzatváranie zmlúv vopred. V takých prípadoch sú výberové postupy, vrátane inzerovania, v súlade s týmito pokynmi a banka vykonáva obvyklý kontrolný proces. Toto uzatváranie zmlúv vopred vykonáva dlžník na vlastné riziko a vyhlásenie banky „žiadne námietky“ s ohľadom na postupy, dokumentáciu alebo návrh na pridelenie nezakladá pre banku žiadny záväzok poskytnúť pôžičku na predmetný projekt. Ak sa zmluva podpíše, úhrada všetkých platieb zo strany banky, ktoré vznikli dlžníkovi v zmysle tejto zmluvy pred podpisom pôžičky sa označuje ako spätné financovanie a je povolené len v rámci limitov stanovených v danej dohode o pôžičke.

Združenia medzi konzultantmi
1.12	Konzultanti sa môžu združovať za účelom vzájomného dopĺňania svojich príslušných odborných oblastí alebo z iných dôvodov. Takéto združenie môže byť dlhodobé (nezávisle od konkrétnej úlohy) alebo pre určitú úlohu. „Združenie“ môže mať formu spoločného podniku alebo doplnkovej konzultačnej služby. V prípade spoločného podniku všetci účastníci spoločného podniku podpíšu zmluvu a nesú spoločnú aj individuálnu zodpovednosť za celú úlohu. Keď sa krátky zoznam uzavrie a vydajú sa žiadosti o ponuky (RFPs), akékoľvek združenie vo forme spoločného podniku alebo doplnkových konzultačných služieb medzi firmami v krátkom zozname je prípustné len so súhlasom dlžníka. Dlžníci nevyžadujú od konzultantov vytváranie združení s konkrétnou firmou alebo skupinou firiem, ale môžu podporiť združovanie so spôsobilými domácimi firmami.

Banková kontrola, pomoc a dohľad
1.13	Banka kontroluje prenajímanie konzultantov zo strany dlžníka, aby sa presvedčila, že výberový proces sa vykonáva v súlade s ustanoveniami dohody o pôžičke. (Kontrolné postupy sú opísané v prílohe 1.)
1.14	Za osobitných okolností môže banka pomôcť dlžníkovi pri niektorých alebo pri všetkých rozmanitých krokoch výberového procesu, ako je napr. poskytnutie krátkych zoznamov alebo dlhých zoznamov. V reakcii na písomnú žiadosť dlžníka, banka dodá krátky alebo dlhý zoznam firiem, o ktorých predpokladá, že sú schopné sa podujať na danú úlohu. Poskytnutie tohto zoznamu nepredstavuje odporúčanie konzultantov. Dlžník môže vymazať alebo doplniť ďalšie mená podľa svojho želania; Konečný krátky zoznam však sa predloží na schválenie banke pred vydaním RFP.
1.15	Banka udržiava informačný systém o konzultantoch – DAta on CONsultants (DACON). Registrácia v DACON nie je povinná na to, aby sa s konzultantom uvažovalo pre úlohy financované bankou, a DACON nie je ani zoznamom vopred schválených konzultantov. Keď sa firmy zaregistrujú v DACON, poskytnú informácie, ktoré môžu byť užitočné pre dlžníkov a pre banku pri príprave krátkych zoznamov a kontrole spôsobilosti firiem, ktoré navrhujú dlžníci. Banka si nepreveruje, ani neschvaľuje poskytnuté informácie. Banka poskytuje tieto informácie na požiadanie členským vládam, agentúram Organizácie spojených národov a iným verejným medzinárodným orgánom, a to dlžníkom bezplatne a ostatným za úhradu. So súhlasom firiem banka môže poskytnúť tiež informácie nedôverného charakteru iným konzultantom , ktorí majú záujem o vyhľadávanie partnerov do združenia alebo partnerov pre úlohy.
1.16	Dlžník nesie zodpovednosť za dohľad nad prácou konzultantov a zabezpečuje, aby sa úloha vykonávala v zmysle zmluvy. Bez prevzatia zodpovednosti dlžníka alebo konzultantov na seba bankový personál práce monitoruje, aby sa presvedčil, že sa vykonávajú v súlade s príslušnými normami a že vychádzajú z prijateľných údajov. Ak je to vhodné, banka sa môže zúčastňovať na diskusiách medzi dlžníkom a konzultantmi a, ak je to potrebné, môže pomáhať dlžníkovi  s riešením problémov súvisiacich s úlohou. Ak sa významná časť prác na príprave projektu vykonáva v úradných priestoroch konzultantov, bankový personál môže sú súhlasom dlžníka navštevovať tieto priestory za účelom kontroly činnosti konzultantov.

Vyhradené konzultačné služby
1.17	Ak je v zmysle týchto pokynov proces súťaže vhodnou metódou na obstarávanie určitých konzultačných služieb, ale dlžník si želá vyhradiť tieto služby pre jednu alebo viac konkrétnych firiem, banka môže akceptovať takýto vyhradený výber len pod podmienkou, že :
(a)	daná úloha nie je vhodná na financovanie z bankovej pôžičky; a
(b)	nijako významne to neovplyvní úspešnú realizáciu z hľadiska ceny, kvality a času ukončenia.

Zneužitie obstarávania
1.18	Banka nebude financovať výdaje za konzultačné služby, ak konzultanti neprešli výberovým konaním alebo ak služby neboli kontrahované v zmysle postupov ustanovených v dohode o pôžičke. Konkrétne, banka nebude financovať zmluvu, keď spôsobilosť konzultanta alebo termíny a podmienky zmluvy nie sú pre banku uspokojivé. V takých prípadoch banka vyhlási obstaranie za neplatné a súčasťou bankovej stratégie je zrušenie tej časti pôžičky, ktorá bola pridelená na služby obstarané neplatným spôsobom. Okrem toho môže banka podľa dohode o pôžičke uplatniť iné opravné prostriedky. Keď sa zmluva pridelí po získaní stanoviska „žiadne námietky“ od banky, banka môže ešte stále vyhlásiť obstaranie za neplatné, ak dospeje k záveru, že stanovisko „žiadne námietky“ bolo vydané na základe dlžníkom poskytnutých neúplných, nepresných alebo zavádzajúcich informácií.

Referencie pre banku
1.19	Keď sa dlžník obracia na banku v RFP alebo v zmluvných dokumentoch, používa nasledujúci spôsob vyjadrovania:
„[Meno dlžníka] dostal [alebo ´požiadal´] o pôžičku od Medzinárodnej banky pre obnovu a rozvoj  (IBRD) v rôznych menách vo výške rovnajúcej sa  sume US$___ na náklady [názov projektu] a má v úmysle použiť časť tejto pôžičky na platby vyhovujúce podmienkam tejto zmluvy. IBRD bude vykonávať platby len na požiadanie [meno dlžníka alebo ustanovenej osoby] a so súhlasom IBRD a tieto platby budú v každom ohľade vyhovovať termínom a podmienkam dohody o pôžičke. Dohoda o pôžičke zakazuje čerpanie z pôžičkového účtu za účelom ľubovoľnej platby v prospech osôb alebo subjektov alebo za ľubovoľný dovoz tovaru, ak táto platba alebo dovoz, pokiaľ o tom banka vie, je zakázaná rozhodnutím Bezpečnostnej rady Organizácie spojených národov v kapitole VII Charty Organizácie spojených národov. Pre žiadnu inú stranu okrem [meno dlžníka] nevyplývajú z dohody o pôžičke žiadne práva, ani žiadne nároky na výnosy.“

Školenie alebo odovzdanie znalostí
1.20	Ak daná úloha obsahuje dôležitú zložku školenia alebo odovzdania znalostí personálu dlžníka alebo domácim konzultantom, právomoci vyplývajúce z poverenia budú obsahovať ciele, charakter, rozsah a zámery školiaceho programu, vrátane podrobných údajov o školiteľoch a školených, znalosti, ktoré sa majú odovzdať, časový rámec a opatrenia na monitorovanie a hodnotenie. Cena školiaceho programu sa zahrnie do zmluvy s konzultantom a do rozpočtu na danú úlohu.

Jazyk
1.21	RFP a ponuka sa vyhotoví v angličtine, francúzštine alebo španielčine, podľa výberu dlžníka. Text zmluvných dokumentov v tomto jazyku je rozhodujúci.
1.22	Dlžník môže podľa svojej voľby a za predpokladu, že jeho národný jazyk je široko používaný, povoliť domácim konzultantom (s výnimkou spoločných podnikov medzi zahraničnými a domácimi firmami) predkladať ich ponuky a podpisovať zmluvy len v národnom jazyku, ktorý je potom pre túto zmluvu hlavným jazykom. V takom prípade sa banke dodá preklad  a firemnej ponuky a zmluvy do medzinárodne rozšíreného jazyka špecifikovaného v RFP pre zmluvy podliehajúce predbežnej kontrole. Dlžníci nevyžadujú od firiem podpisovanie zmlúv v cudzom aj v národnom jazyku.

Hodnotenie výkonu konzultantov
1.23	Konzultanti pri plnení úlohy dodržiavajú povinnú mieru starostlivosti a platné normy. Banka hodnotí výkon konzultantov zamestnaných podľa zmlúv financovaných bankou spravodlivým a dôverným postupom. Hodnotenia výkonu sú vstupom pre zostavovanie krátkeho zoznamu v budúcnosti. V prípade opakovaného slabého výkonu dostane firma upozornenie a poskytne sa jej príležitosť vysvetliť dôvody tohto stavu a navrhnúť kroky na nápravu. Ak slabý výkon pretrváva, banka môže vylúčiť firmu z účasti na bankou financovaných úlohách na určité obdobie.
1.24	Konzultanti nesú zodpovednosť za presnosť a vhodnosť svojej činnosti. I keď dlžníci dohliadajú na prácu konzultantov a kontrolujú ju, v konečnej verzii dokumentov, ktoré konzultanti pripravia, sa nebudú robiť žiadne úpravy bez vzájomnej dohody. V prípade dohľadu nad prácou môžu mať konzultanti väčšiu alebo menšiu právomoc vykonávať dohľad, od plnej zodpovednosti ako samostatný technik, až po poradcu klienta, ktorí žiadnu právomoc rozhodovať nemá.

Podvod a korupcia
1.25	Súčasťou stratégia banky je, že vyžaduje, aby dlžníci (vrátane beneficientov bankových pôžičiek), ako aj konzultanti podľa zmlúv financovaných bankou, dodržiavali najvyššiu úroveň etiky v priebehu výberu a plnenia týchto zmlúv. Pri plnení tejto stratégie banka :
(a)	pre účely tohto ustanovenia definuje pojmy uvedené ďalej takto :
(i)	„korupčná praktika“ znamená ponúkanie, dávanie, prijímanie alebo dožadovanie sa ľubovoľnej hodnotnej veci za účelom ovplyvnenia konania štátneho úradníka vo výberovom procese alebo pri plnení zmluvy; a
(ii)	„podvodná praktika“ znamená nesprávny výklad faktov za účelom ovplyvnenia výberového konania alebo plnenia zmluvy v neprospech dlžníka a zahŕňa postupy dohodnuté medzi konzultantmi navzájom (pred alebo po predložení ponúk), ktoré sú navrhnuté tak, že vedú k stanoveniu cien na umelej nekonkurenčnej úrovni a dlžníka pripravujú o výhody vyplývajúce zo slobodnej a otvorenej súťaže;
(b)	zamietne návrh na pridelenie zmluvy, ak zistí, že konzultant odporúčaný na pridelenie sa angažoval v korupčných alebo podvodných aktivitách v súvislosti so súťažou o predmetnú zmluvu;
(c)	zruší časť pôžičky pridelenú na zmluvu s konzultantom, ak kedykoľvek zistí, že zástupcovia dlžníka alebo beneficienta pôžičky sa zúčastňovali na korupčných alebo podvodných praktikách počas výberového konania alebo plnenia zmluvy, pričom dlžník nevykonal žiadne včasné a vhodné kroky, dostatočné pre banku, na nápravu daného stavu;
(d)	vyhlási konzultanta za nevhodného na pridelenie zmluvy financovanej bankou, a to na neurčito alebo na určitý čas, ak kedykoľvek zistí, že konzultant sa angažoval v korupčných alebo podvodných aktivitách v priebehu súťaže o zmluvu financovanú bankou alebo pri jej plnení; a
(e)	má právo vyžadovať, aby do zmlúv financovaných bankovou pôžičkou bolo začlenené ustanovenie, ktorým sa od konzultantov žiada, aby banke umožnili kontrolovať ich účty a záznamy súvisiace s plnením danej zmluvy a dovolili vykonať ich audit audítormi, ktorých určí banka.
1.26	S osobitným súhlasom banky dlžník môže začleniť do žiadosti o ponuky (RFP) na veľké zmluvy financované bankou požiadavku, aby konzultant zahrnul do ponuky záväzok konzultanta dodržiavať v súťaži o zmluvu a pri jej plnení zákony danej krajiny proti podvodom a korupcii (vrátane úplatkárstva), ktorých zoznam je uvedený v žiadostiach o ponuku (RFPs). Banka akceptuje začlenenie tejto požiadavky na žiadosť krajiny dlžníka, keď sa presvedčí, že :
(a)	požiadavka na takýto záväzok je súčasťou antikorupčného programu, ktorý odštartovala krajina dlžníka; a
(b)	že táto požiadavka platí pre všetky podobné verejné výbery konzultantov v rámci časového harmonogramu dohodnutého medzi bankou a krajinou dlžníka.
II.	
Výber na základe kvality a ceny (QCBS)

Výberový proces
2.1	QCBS uplatňuje súťaž medzi firmami zahrnutými v krátkom zozname, pričom pri výbere úspešnej firmy sa posudzuje kvalita ponuky a cena služieb. Cena sa ako výberový činiteľ používa podľa zdravého úsudku. Relatívna váha, ktorá sa má prikladať kvalite a cene, sa stanoví pre každý prípad v závislosti od charakteru úlohy.
2.2	Výberový proces zahŕňa nasledujúce kroky :
(a)	príprava právomocí vyplývajúcich z poverenia  (Terms of Reference - TOR);
(b)	príprava odhadu nákladov a rozpočtu;
(c)	inzercia;
(d)	zostavenie krátkeho zoznamu konzultantov;
(e)	príprava a vydanie žiadosti o ponuky (Request for Proposals - RFP);
(i)	Vyzývací list (Letter of Invitation - LOI);
(ii)	Informácie pre konzultantov (Information to Consultants - ITC);
(iii)	návrh zmluvy;
(f)	prijímanie ponúk;
(g)	hodnotenie technických návrhov : posúdenie kvality;
(h)	hodnotenie finančného návrhu;
(i)	záverečné hodnotenie kvality a ceny; a
(j)	rokovania a pridelenie zmluvy vybranej firme.

Právomoci vyplývajúce z poverenia
2.3	Dlžník nesie zodpovednosť za prípravu TOR pre úlohu. TOR vyhotoví osoba (osoby) alebo firma špecializovaná v oblasti, ktorej sa daná úloha týka. Rozsah služieb opísaný v TOR je v súlade s rozpočtom, ktorý je k dispozícii. TOR jasne definuje ciele, zámery a rozsah úlohy a poskytuje podkladové informácie (vrátane zoznamu existujúcich dôležitých štúdií a základných údajov) s cieľom uľahčiť konzultantom prípravu ich ponúk. Ak je cieľom školenie alebo odovzdanie znalostí, mali by sa to výslovne uviesť, spolu s podrobnosťami o počte osôb, ktoré sa majú školiť atď., čo umožní konzultantom odhadnúť požadované zdroje. TOR obsahuje zoznam služieb a prehľady potrebné na vykonanie úlohy a predpokladané výstupy (napr. zostavy, údaje, mapy, prehľady). TOR by však nemali byť príliš podrobné a nepružné, aby konkurenční konzultanti mohli ponúknuť svoju vlastnú metodiku a personálne zabezpečenie. Firmám sa radí, aby TOR stručne okomentovali vo svojich ponukách. V TOR by mala byť stručne definovaná zodpovednosť dlžníka a konzultantov.

Odhad nákladov (rozpočet)
2.4	Príprava dobre premysleného odhadu nákladov je podstatná, ak sa majú rezervovať reálne rozpočtové zdroje. Odhad nákladov vychádza z dlžníkovho hodnotenia zdrojov potrebných na vykonanie úlohy : nároky na pracovný čas personálu, logistická podpora a fyzické vstupy (napr. vozidlá, laboratórne vybavenie). Náklady sa delia na dve veľké kategórie : (a) poplatok alebo odmena (podľa použitého typu zmluvy) a (b) úhrady a iné v delení na zahraničné a domáce náklady. Cena pracovného času sa odhadne realisticky pre zahraničný a domáci personál.

Inzercia
2.5	Za účelom získania prejavov záujmu, dlžník zahrnie zoznam predpokladaných konzultačných úloh do Všeobecnej vyhlášky o obstarávaní (General Procurement Notice - GPN), ktorá sa každoročne aktualizuje o všetky nevybavené prípady obstarávania. Zmluvy vysokej hodnoty inzeruje tiež v domácich novinách a v Development Business (UNDB). Okrem toho, dlžníci môžu tieto zmluvy inzerovať aj v zahraničných novinách alebo technických magazínoch a sledujú „prejavy záujmu“. Kópia inzerátu sa pošle tým, ktorí v reakcii na GPN prejavia záujem. Dlžník môže osloviť aj veľvyslanectvá, odborné organizácie alebo firmy, ktoré pozná alebo ktoré sú zaregistrované v DACON. Požadované informácie predstavujú minimum, ktoré je potrebné na posúdenie vhodnosti firmy, a nemajú byť také zložité, aby odradili konzultantov od prejavenia záujmu. Na odpovede sa poskytne dostatočný časový priestor (nie menej ako 30 dní) pred prípravou krátkeho zoznamu.

Krátky zoznam konzultantov
2.6	Dlžník je povinný zostaviť krátky zoznam. najväčšiu pozornosť venuje dlžník tým firmám, ktoré prejavili záujem a ponúkajú príslušnú spôsobilosť. Krátky zoznam obsahuje tri až šesť firiem v širokom geografickom rozpätí, pričom z jednej krajiny nie je viac ako dve firmy a aspoň jedna firma by mala byť z rozvojovej krajiny, pokiaľ sú známe nejaké kvalifikované firmy z rozvojových krajín. Za účelom zostavenia krátkeho zoznamu štátna príslušnosť firmy je daná krajinou, v ktorej je firma zaregistrovaná alebo zapísaná do úradného registra. Banka môže požiadať dlžníka o rozšírenie alebo skrátenie zoznamu; keď však banka vydá ku krátkemu zoznamu stanovisko „žiadne námietky“, dlžník nebude bez súhlasu banky do zoznamu žiadne mená pridávať, ani z neho vymazávať. Firmy, ktoré prejavili záujem, ako aj všetky firmy, ktoré o to zvlášť požiadali, dostanú konečnú verziu krátkeho zoznamu firiem.
2.7	Krátky zoznam môže pozostávať len z domácich konzultantov (firmy vo väčšinovom domácom vlastníctve, registrované alebo zapísané do úradného registra v krajine), ak je úloha malá, ak je k dispozícii dostatočný počet oprávnených firiem (najmenej tri) s nákladmi schopnými obstáť v konkurencii a súťaž s účasťou zahraničných konzultantov nie je podľa všetkého opodstatnená. Ak však zahraničné firmy záujem prejavili, nemožno ich z posudzovania vylúčiť.

Príprava a vydanie žiadosti o ponuky (RFP)
2.8	RFP obsahuje (a) vyzývací list (Letter of Invitation), (b) informácie pre konzultantov (Information to Consultants), (c) TOR a (d) návrh zmluvy. Keď je to možné, dlžníci použijú jeden zo štandardných RFP, ktoré vydala banka. Dlžníci vyhotovia zoznam všetkých dokumentov zahrnutých do RFP.

Vyzývací list (LOI)
2.9	LOI konštatuje úmysel dlžníka uzavrieť zmluvu na poskytnutie konzultačných služieb, zdroj financovania, podrobnosti o klientovi a dátum, čas a adresu na predkladanie ponúk.

Informácie pre konzultantov (ITC)
2.10	ITC obsahuje všetky potrebné informácie, ktoré pomáhajú konzultantom pripraviť zodpovedajúce ponuky a do výberového postupu vnášajú čo najväčšiu transparentnosť tým, že poskytujú informácie o postupe hodnotenia a identifikujú výberové kritériá a faktory a ich príslušné váhy a stanovujú minimálnu postupovú známku pre kvalitu. ITC neobsahuje rozpočet (nakoľko cena je výberové kritérium), ale uvádza predpokladaný vklad kľúčových odborníkov (pracovný čas personálu). Konzultanti si však môžu pripraviť svoje vlastné odhady pracovného času potrebného na vykonanie úlohy. ITC udáva dobu platnosti ponuky (obvykle 60-90 dní). Podrobný zoznam informácií, ktoré by mali byť obsiahnuté v ITC, je uvedený v prílohe 2.

Zmluva
2.11	Časť IV týchto pokynov stručne pojednáva o najbežnejších formách zmlúv. Dlžníci používajú vhodnú štandardnú formu zmluvy vypracovanú bankou, s minimálnymi zmenami prijateľnými bankou, ktoré sú potrebné na oslovenie určitej krajiny a riešenie otázok v súvislosti s projektom. Všetky takéto zmeny sa zavádzajú len cez tabuľky zmluvných údajov alebo cez osobitné zmluvné podmienky a nie zavedením zmien do znenia všeobecných zmluvných podmienok zahrnutých do štandardnej bankovej formy. Tieto formy zmluvy pokrývajú väčšinu konzultačných služieb. Ak tieto formuláre nie sú vhodné (napr. pre kontrolu pred expedíciou, obstarávacie služby, vyučovanie študentov na univerzitách, inzerovanie aktivít v privatizácii), dlžníci  použijú inú formu zmluvy prijateľnú pre banku.

Prijímanie ponúk
2.12	Dlžník poskytne konzultantom dostatok času na prípravu ich ponúk. Poskytnutý čas závisí od úlohy, ale obvykle nie je kratší ako štyri týždne, ani dlhší ako tri mesiace (napr. pre úlohy, ktoré vyžadujú vytvorenie prepracovanej metodiky, prípravu multidisciplinárneho hlavného plánu). Počas tohto obdobia môžu firmy žiadať vysvetlenie v súvislosti s informáciami uvedenými v RFP. Dlžník poskytne toto vysvetlenie písomne a kópie zašle všetkým firmám v krátkom zozname (ktoré majú v úmysle predložiť ponuky). Ak je potrebné, dlžník predĺži konečný termín na predloženie ponúk. Technické a finančné ponuky sa predkladajú v rovnakom čase. Po konečnom termíne sa neakceptujú žiadne dodatky k technickým alebo finančným ponukám. Aby sa zabezpečila integrita tohto procesu, technické a finančné ponuky sa predkladajú oddelene v zapečatených obálkach. Technické obálky ihneď otvára výbor zložený zo zástupcov relevantných útvarov (technického, finančného, právneho, podľa potreby) po uplynutí času určeného na predkladanie ponúk. Finančné ponuky zostanú zapečatené a uložia sa u renomovaného verejného audítora alebo v nezávislej inštitúcii, až do ich verejného otvorenia. Všetky ponuky prijaté po uplynutí času určeného na predkladanie ponúk sa vrátia neotvorené.

Hodnotenie ponúk : posudzovanie kvality a ceny
2.13	Hodnotenie ponúk sa vykonáva vo dvoch etapách : najprv kvalita a potom cena. Hodnotitelia technických ponúk nemajú prístup k finančným ponukám, pokiaľ sa neuzavrie technické hodnotenie, vrátane všetkých bankových kontrol a prijatia stanoviska bez námietok. Finančné ponuky sa otvárajú až potom. Hodnotenie sa vykoná v plnom súlade s ustanoveniami RFP.

Hodnotenie kvality
2.14	Dlžník vyhodnotí každú jednu technickú ponuku (prostredníctvom hodnotiaceho výboru zloženého z troch alebo viacerých špecialistov v danom sektore), pričom zohľadňuje niekoľko kritérií: (a) skúsenosti konzultanta dôležité pre danú úlohu, (b) kvalita navrhnutej metodiky, (c) spôsobilosť ponúknutého personálu, (d) odovzdávanie znalostí a (e) rozsah účasti domácich odborníkov medzi kľúčovým personálom pri plnení úlohy. Každé kritérium sa hodnotí v rozsahu 1 až 100. Potom sa známkam pridelí váha, čím sa dospeje k známke. Nasledujúce váhy sú orientačné a pre špecifické podmienky sa môžu korigovať. Navrhnuté váhy sú uvedené v RFP.
Špecifické skúsenosti konzultanta :			5 až 10 bodov
Metodika :						20 až 50 bodov
Kľúčový personál :					30 až 60 bodov
Odovzdanie znalostí :					0 až 10 bodov
Účasť domácich odborníkov :				0 až 10 bodov
Celkom :						100 bodov
2.15	Dlžník obvykle delí tieto kritériá na podkritériá. Napríklad : podkritériami pri kritériu metodika môže byť inovácia a miera podrobnosti. Počet podkritérií by sa však mal považovať za zásadný. Banka neodporúča použitie nadmerne podrobných zoznamov podkritérií, ktoré môžu urobiť z hodnotenia skôr mechanické cvičenie ako odborné posudzovanie ponúk. Váha, ktorá sa priraďuje skúsenostiam, môže byť relatívne nevýznamná, lebo toto kritérium sa už zohľadnilo pri zaradení konzultanta do krátkeho zoznamu. Metodike sa prideľuje väčšia váha v prípade zložitejších úloh (napr. multidisciplinárne projektové úlohy alebo štúdie v oblasti riadenia).
2.16	Odporúča sa robiť len hodnotenie kľúčového personálu. Keďže kľúčový personál rozhodujúcim spôsobom určuje kvalitu výkonu, väčšia váha sa prideľuje tomuto kritériu vtedy, keď je navrhnutá úloha zložitejšia. Dlžník kontroluje spôsobilosť a skúsenosti ponúknutého kľúčového personálu podľa životopisov, ktoré musia byť presné, úplné a podpísané oprávneným zástupcom konzultanta a príslušnou osobou. Ak daná úloha rozhodujúcou mierou závisí od výkonu kľúčového personálu, ako je vedúci projektu vo veľkom tíme špecifikovaných jednotlivcov, môže byť potrebné viesť hodnotiace rozhovory. Jednotlivci sa hodnotia v nasledujúcich troch podkritériách, ktoré sú pre úlohu dôležité :
(a)	všeobecná spôsobilosť: všeobecné vzdelanie a školenia, miera skúsenosti, zastávaná funkcia, dĺžka pôsobenia v personále konzultačnej firmy, skúsenosti v rozvojových krajinách atď.; 
(b)	vhodnosť pre úlohu: vzdelanie, školenia, skúsenosti v určitej oblasti, odbore, predmete atď., ktoré sú dôležité pre danú úlohu; a
(c)	skúsenosti v danom regióne: znalosť miestneho jazyka, kultúry, administratívneho systému, organizácie štátnej správy atď.
2.17	Dlžníci hodnotia každú jednu ponuku na základe jej súladu s TOR. Ponuka sa považuje za nevhodnú a v tejto fáze sa zamietne, ak nereaguje na významné aspekty TOR alebo nedosahuje minimálne technické hodnotenie stanovené v RFP.
2.18	Na konci procesu dlžník pripraví hodnotiacu správu o „kvalite“ ponúk. V tejto správe sa uvedie zdôvodnenie výsledkov hodnotenia a opíšu sa silné a slabé stránky ponúk v porovnaní s ostatnými. Všetky záznamy, ktoré súvisia s hodnotením, ako sú hodnotiace tabuľky jednotlivých ponúk, sa uchovajú až do úplného ukončenia projektu a jeho auditu.

Hodnotenie ceny
2.19	Po uzavretí hodnotenia kvality dlžník oznámi výsledok tým konzultantom, ktorých ponuky nedosiahli minimálne kvalifikačné hodnotenie alebo sa ukázali ako nezodpovedajúce RFP a TOR, pričom uvedie, že ich finančné ponuky im budú vrátené neotvorené po ukončení výberového procesu. Dlžník súčasne oznámi výsledok konzultantom, ktorí dosiahli aspoň minimálnu kvalifikačnú známku, a uvedie dátum a čas určený na otvorenie finančných ponúk. Dátum otvorenia nie je skôr ako dva týždne po dátume tohto oznámenia. Finančné ponuky sa otvárajú verejne v prítomnosti zástupcov konzultantov, ktorí sa chcú, ale nemusia zúčastniť. Pri otváraní finančných ponúk sa nahlas prečíta a zaznamená meno konzultanta, známka kvality a ponúknuté ceny a kópia tohto záznamu sa bez odkladu zašle banke. Dlžník vyhotoví z verejného otvárania ponúk zápis.
2.20	Dlžník potom skontroluje finančné ponuky. Ak v nich existujú nejaké aritmetické chyby, tieto sa opravia. Pre účely porovnania ponúk sa náklady prepočítajú na jednu menu, ktorú určí dlžník (domáca mena  alebo plne konvertibilná cudzia mena), ako je uvedené v RFP. Dlžník tento prepočet vykoná s použitím tých predajných (výmenných) kurzov pre tieto meny, ktoré pre podobné transakcie uvádza oficiálny zdroj (napr. centrálna banka) alebo niektorá komerčná banka alebo medzinárodne distribuované noviny. RFP stanoví zdroj, z ktorého sa má výmenný kurz čerpať, a dátum platnosti tohto kurzu za predpokladu, že tento dátum nie je skôr ako štyri týždne pred konečným termínom na predkladanie ponúk, ani neskôr ako pôvodný dátum uplynutia doby platnosti ponuky.
2.21	Pre účely hodnotenia sa do „ceny“ nezahŕňajú miestne dane, ale zahŕňajú sa uhraditeľné výdaje, ako cestovné, náklady na prekladateľské práce, tlač správ alebo náklady na sekretárske práce. Ponuka s najnižšou cenou môže dostať finančnú známku 100 a ostatným ponukám sa pridelí finančná známka, ktorá je úmerná ich cenám. Iná možnosť je použiť pri prideľovaní známok za cenu priamu úmeru alebo inú metodiku. Metodika, ktorá sa použije, je opísaná v RFP.

Kombinované hodnotenie kvality a ceny
2.22	Celkové hodnotenie sa získa pridelením váh známkam za kvalitu a cenu a ich spočítaním. Pri voľbe váhy za „cenu“ sa zohľadňuje zložitosť úlohy a relatívna dôležitosť kvality. Okrem tých druhov služieb, ktoré sú špecifikované v časti III, váha ceny je obvykle v rozsahu 10 až 20 bodov, ale v žiadnom prípade nepresiahne 30 bodov z celkového hodnotenia 100 bodov. Návrh váhy kvality a ceny sa špecifikuje v RFP. Firma, ktorá dosiahne najvyššie hodnotenie, dostane pozvanie na rokovania.

Rokovania a pridelenie zmluvy
2.23	Rokovania zahŕňajú diskusie o TOR, metodike, personálnom zabezpečení, vstupoch zo strany dlžníka a o osobitných podmienkach zmluvy. Tieto diskusie v žiadnej podstatnej miere nemenia pôvodné TOR, ani zmluvné podmienky, aby sa tým neovplyvnila kvalita konečného produktu, jeho cena a význam počiatočného hodnotenia. Nemalo by sa robiť žiadne veľké zníženie pracovných vstupov len z dôvodu dodržania rozpočtu. Konečné TOR a schválená metodika sa zapracuje do dokumentu „Opis služieb“, ktorý je súčasťou zmluvy. 
2.24	Vybranej firme by sa nemali povoliť výmeny kľúčového personálu, pokiaľ sa obidve strany nedohodnú na tom, že prílišné oneskorenie vo výberovom procese robí takúto výmenu nevyhnutnou, alebo že takéto zmeny sú rozhodujúce pre splnenie cieľov danej úlohy. Ak to tak nie je, a ak je stanovené, že kľúčový personál bol v ponuke navrhnutý bez toho, aby bolo potvrdené, že bude k dispozícii, firma môže byť diskvalifikovaná a proces môže pokračovať s firmou nasledujúcou v poradí hodnotenia. Kľúčový personál navrhnutý na výmenu musí mať rovnakú alebo lepšiu spôsobilosť ako kľúčový personál podľa pôvodného návrhu.
2.25	Súčasťou finančných rokovaní je objasnenie daňových povinností konzultanta v krajine dlžníka (ak nejaké existujú) a spôsob, akým sa tieto povinnosti zohľadnia alebo by sa zohľadnili v zmluve. Pokiaľ na to nie sú výnimočné dôvody, nerokuje sa o návrhu jednotkovej ceny za človekomesiac a úhrad, lebo tieto boli kritériom pri výbere.
2.26	Ak sa rokovaniami nedospeje k prijateľnej zmluve, dlžník rokovania ukončí a pozve na rokovania firmu nasledujúcu v poradí hodnotenia. Tento krok dlžník vopred prekonzultuje s bankou. Konzultant dostane informácie o dôvodoch ukončenia rokovaní. Keď sa začnú rokovania s firmou nasledujúcou v poradí, dlžník neotvorí znova predchádzajúce rokovania. Keď sa rokovania úspešne skončia, dlžník bez odkladu oznámi ostatným firmám v krátkom zozname, že vo výbere neuspeli.

Zamietnutie všetkých ponúk a opakovaná výzva
2.27	Dlžník má právo zamietnuť všetky ponuky len vtedy, keď žiadna z nich nezodpovedá a nie je vhodná, či už z dôvodu veľkých nedostatkov v plnení TOR alebo preto, že sa na ňu viažu náklady, ktoré sú podstatne vyššie ako pôvodný odhad. V druhom prípade sa možnosť zvýšiť rozpočet alebo zúžiť rozsah služieb danej firmy preskúma cestou konzultacií s bankou. Predtým, než sa zamietnu všetky ponuky a vyžiadajú nové ponuky, dlžník túto skutočnosť oznámi banke, pričom uvedie dôvody zamietnutia všetkých ponúk, a pred definitívnym zamietnutím a vydaním nového pozvania na výberové konanie musí dostať od banky stanovisko „žiadne námietky“. nový proces môže zahŕňať prepracovanie RFP (vrátane krátkeho zoznamu) a rozpočtu. Tieto úpravy musia byť odsúhlasené s bankou.

Dôverný charakter informácií
2.28	Informácie týkajúce sa hodnotenia ponúk a odporúčania pre pridelenie zmluvy sa neposkytujú konzultantom, ktorí predložili svoje ponuky, ani iným osobám, ktoré sa tohto procesu oficiálne nezúčastňujú, pokiaľ sa pridelenie zmluvy neoznámi úspešnej firme, s výnimkou ustanovenou v odseku 2.19. 
III.	
Iné výberové metódy

Všeobecne
3.1	Za určitých okolností QCBS nie je najvhodnejšou metódou na výber konzultantov a existujú vhodnejšie iné metódy. Konkrétne výberové metódy a druh služieb, pre ktoré platia, sa definujú v dohode medzi bankou a dlžníkom a špecifikujú sa v dohode o pôžičke. Táto časť opisuje iné výberové metódy a podmienky, za ktorých sú vo všeobecnosti vhodné. Pokiaľ ide o inzerciu a prípravu krátkeho zoznamu, príslušné ustanovenia Časti II (QCBS) platia pri každom uplatnení súťaže.

Výber na základe kvality (QBS)
3.2	QBS je vhodný pre nasledujúce typy úloh :
(a)	zložité alebo vysoko špecializované úlohy, pre ktoré je obťažné definovať presné TOR a požadovaný vstup konzultantov, a pri ktorých klient očakáva, že konzultanti preukážu vo svojich ponukách inovačný prístup (napr. hospodárske štúdie krajiny alebo sektorové štúdie, viacsektorové projektové úlohy, projekt závodu na likvidáciu nebezpečného odpadu alebo návrh hlavného urbanistického plánu, reformy finančného sektora);
(b)	úlohy, ktoré majú veľký dopad „po prúde“ a ktorých cieľom získať najlepších odborníkov (napr. projektový a stavebno-technický návrh takých veľkých infraštruktúrnych diel, ako sú priehrady, strategické štúdie celonárodného významu, štúdie riadenia veľkých vládnych agentúr); a
(c)	úlohy, ktoré sa môžu vykonať rôznymi podstatne sa líšiacimi spôsobmi, takže ponuky nie sú porovnateľné (napr. poradenstvo pre riadenie a sektorové a strategické štúdie, v ktorých hodnota služieb závisí od kvality analýzy).
3.3	Pri QBS môže RFP vyžadovať len predloženie technických ponúk (bez finančnej ponuky) alebo predloženie technických aj finančných ponúk súčasne, ale v oddelených obálkach (dvojobálkový systém). RFP neobsahuje odhad rozpočtu, ale môže obsahovať odhad pracovného času kľúčového personálu, pričom uvedie, že táto informácia je len orientačná a že konzultanti môžu ponúknuť svoje vlastné odhady.
3.4	Ak sa vyžiadajú len technické ponuky, po vyhodnotení technických ponúk pomocou tej istej metodiky ako v  QCBS (odseky 2.13 - 2.18) dlžník požiada konzultanta s najvyšším hodnotením technickej ponuky, aby predložil podrobnú finančnú ponuku. Dlžník a konzultant potom prerokujú túto finančnú ponuku a zmluvu. Všetky ostatné aspekty výberového procesu sú rovnaké ako pri QCBS. Ak sa však od kozultantov na začiatku žiadalo, aby finančné ponuky predložili spolu s technickými ponukami, zavedú sa ochranné opatrenia tak, ako pri QCBS (odsek 2.12), aby sa zabezpečilo, že sa otvorí len cenová obálka vybranej ponuky a ostatné sa po úpešnom ukončení rokovaní vrátia neotvorené.

Výber v podmienkach pevného rozpočtu
3.5	Táto metóda je vhodná len vtedy, keď je úloha jednoduchá, môže sa presne definovať a keď je rozpočet pevne stanovený. RFP obsahuje rozpočet, ktorý je k dispozícii a požiada konzultantov, aby svoje najlepšie technické a finančné ponuky v rámci rozpočtu dodali v oddelených obálkach. Zvlášť dobre by mali byť pripravené TOR, aby sa zabezpečilo, že rozpočet je pre konzultantov dostatočný na vykonanie očakávaných úloh. Hodnotenie všetkých technických ponúk  sa najprv vykoná tak, ako pri metóde QCBS. Potom sa verejne otvoria cenové obálky. Ponuky, ktoré presahujú stanovený rozpočet sa zamietnu. Vyberie sa konzultant, ktorý predložil najvyššie hodnotenú technickú ponuku, a pozve sa na prerokovanie zmluvy (odseky 2.13 - 2.19 a 2.23 - 2.25).

Výber na základe najnižšej ceny
3.6	Táto metóda je vhodnejšia na výber konzultantov pre úlohy štandardnej alebo rutinnej povahy (audity, technický návrh jednoduchých výrobní atď.), kde existujú dobre zavedené praktické postupy a normy a u ktorých je hodnota zmluvy nízka. Pri tejto metóde je stanovená „minimálna“ kvalifikačná známka za „kvalitu“. Firmy v krátkom zozname dostanú výzvu na predloženie ponúk vo dvoch obálkach. Najpr sa otvoria a vyhodnotia technické ponuky. Tie, ktoré zabezpečujú menej ako minimum, sa zamietnu a finančné obálky ostatných sa otvoria verejne. Vyberie sa firma s najnižšou cenou. Pri tejto metóde sa stanoví minimálna kvalifikačná známka s prihladnutím na to, že všetky ponuky nad minimom si konkurujú len „cenou“. Minimálna známka je stanovená v RFP.

Výber na základe spôsobilosti konzultantov
3.7	Táto metóda sa môže uplatňovať pri veľmi malých úlohách, pri ktorých nie je opodstatnená potreba prípravy a hodnotenia súťažných ponúk. V takých prípadoch dlžník pripraví TOR, vyžiada si prejavy záujmu a informácie o skúsenostiach a kompetenciách konzultanta dôležitých pre danú úlohu, zostaví krátky zoznam a vyberie firmu s najvhodnejšou spôsobilosťou a referenciami. Vybraná firma dostane výzvu na predloženie kombinovanej technicko-finančnej ponuky a potom pozvanie na prerokovanie zmluvy.

Výber z jediného zdroja
3.8	Výber konzultantov z jediného zdroja neposkytuje výhody vyplývajúce zo súťaže, pokiaľ ide o kvalitu a cenu a chýbajúcu transparentnosť pri výbere, a môže podnietiť neprijateľné praktiky. Preto sa výber z jediného zdroja používa len vo výnimočných prípadoch. Opodstatnenie výberu z jediného zdroja sa preskúma v súvislosti so všetkými záujmami klienta a projektu a s povinnosťou banky zabezpečiť hospodárnosť a efektívnosť a  v možnej miere poskytnúť príležitosť konzultantom zo všetkých členských krajín.
3.9	Výber z jediného zdroja môže byť vhodný len vtedy, keď sa jasne preukáže jeho výhoda oproti súťaži: (a) pre úlohy, ktoré predstavujú prirodzené pokračovanie predchádzakúcich činností, ktoré daná firma už vykonala (pozri nasledujúci odsek), (b) keď je dôležitý rýchly výber (napr. v núdzovej prevádzke), (c) pri veľmi malých úlohách alebo (d)keď je len jedna firma spôsobilá alebo má skúsenosti výnimočnej hodnoty pre danú úlohu.
3.10	Keď je pre práce „po prúde“ dôležitá kontinuita, pôvodná RFP tento výhľad naznačí a, pokiaľ je to praktické, faktory použité na výber konzultanta by mali pravdepodobnosť kontinuity zohľadňovať. Kontinuita v technickom prístupe, nadobudnuté skúsenosti a pokračujúca profesionálna zodpovednosť toho istého konzultanta môže spôsobiť, že pokračovanie s pôvodným konzultantom sa preferuje pred novou súťažou na základe uspokojivého výkonu v pôvodnej úlohe. Pri takýchto úlohách „po prúde“ dlžník požiada pôvodne vybraného konzultanta, aby pripravil technickú a finančnú ponuku na základe TOR, ktoré poskytne dlžník, a táto ponuka sa potom prerokuje.
3.11	Ak pôvodná úloha nebola pridelená na základe súťaže alebo bola pridelená v rámci viazaného financovania alebo vyhradeného obstarávania alebo ak úloha „po prúde“ má podstatne vyššiu hodnotu, postupuje sa obvykle podľa súťažného postupu akceptovateľného bankou, pričom s posudzovania nie je vylúčený ten konzultant, ktorý vykonal predchádzajúce práce, pokiaľ prejaví záujem. Banka zvažuje výnimky z tohto pravidla len za špeciálnych okolností a len keď nová súťaž nie je reálna.

Komerčné postupy
3.12	V prípade, keď pôžičku finančný sprostredkovateľ postupuje ďalej podnikom v súkromnom sektore alebo autonómnym komerčným firmám vo verejnom sektore, tento poddlžník môže postupovať podľa dobre zavedených postupov pre súkromný sektor alebo komerčných praktík prijateľných pre banku. Uvažuje sa aj o uplatňovaní súťažných postupov uvedených vyššie, najmä pri veľkých úlohách.

Výber určitých typov konzultantov
3.13	Výber agentúr OSN ako konzultantov. Agentúry OSN sa môžu prenajímať ako konzultanti, keď sú spôsobilé poskytnúť technickú pomoc a poradenstvo vo oblasti svojej odbornosti. V procese súťažného výberu by sa im však nemalo dostávať žiadneho preferenčného jednania s výnimkou tých prípadov, keď dlžníci môžu akceptovať výsady a imunity, ktoré sa udeľujú agentúram OSN a ich personálu na základe existujúcich medzinárodných dohovorov, a vedia sa dohodnúť s agentúrami OSN na osobitných úpravách platieb v zmysle charty konkrétnej agentúry za predpokladu, že tieto platobné podmienky sú prijateľné pre banku. Tieto výsady, ako aj iné výhody, ako je oslobodenie od daní a iné opatrenia, a špeciálne ustanovenia pre platby, sa môžu v porovnávanie cien zhodnotiť alebo neutralizovať. Agentúry OSN sa môžu angažovať na základe výberu z jediného zdroja, ak sú splnené kritériá uvedené v Časti 3.9.
3.14	Využívanie nevládnych organizácií (Non-Governmental Organizations - NGOs). NGOs sú dobrovoľné neziskové organizácie, ktoré môžu mať jedinečnú spôsobilosť na pomoc pri príprave, riadení a realizácii projektov, najmä z titulu ich angažovanosti a znalosti miestnych problémov, potrieb daného spoločenstva a/alebo zúčastneného prístupu. NGOs sa môžu zaradiť do krátkeho zoznamu, ak prejavia záujem a za prepokladu, že dlžník a banka sú presvedčení o ich spôsobilosti. Pri úlohách, u ktorých sa kladie dôraz na účasť a značnú úroveň znalosti miestnych pomerov, krátky zoznam môže pozostávať výlučne z NGOs. Ak je to tak, postupuje sa podľa procedúry pre QCBS a v hodnotiacich kritériách sa  zohľadnia jedinečné predpoklady NGOs, ako je dobrovoľnosť, neziskový právny stav, znalosti miestnych pomerov, rozsah pôsobenia a reputácia. Dlžníci môžu vybrať NGO na základe výberu z jediného zdroja za predpokladu, že sú splnené kritériá uvedené v Časti 3.9.
3.15	Agenti pre obstarávanie (Procurement Agents - PAs). Ak dlžníkovi chýba potrebná organizácia, zdroje, alebo skúsenosti, môže byť pre neho účinné a efektívne angažovať, ako svojho agenta, nejakú firmu, ktorá sa špecializuje na vybavenie obstarávania. Agentom sa vo všeobecnosti platí určitá percentuálna časť z vybaveného obstarávania alebo kombinácia percentuálneho podielu a stáleho poplatku. PAs sa vyberajú podľa postupov QBCS, pri ktorých sa cene prideľuje váha až do 50%. Používa sa štandardná forma zmluvy, platná pre obstarávacie agentúry, pričom platby sú dané percentom z celkovej hodnoty obstarávania a/alebo zo sadzby za človekomesiace. Keď PAs poskytujú len poradenské služby na obstarávanie a nepôsobia ako „agenti“ a vôbec sa im neplatí percentuálny podiel, vyberajú sa podľa vhodných postupov tak, ako pre iné konzultačné úlohy, podľa špecifikácie v týchto pokynoch.
3.16	Agenti pre kontrolu. Dlžníci môžu angažovať kontrolné agentúry na kontrolu a certifikáciu tovarov pred expedíciou alebo po príchode do krajiny dlžníka. Kontrola, ktorú takéto agentúry vykonávajú, sa obvykle týka kvality a množstiev príslušných tovarov a primeranosti ceny. Kontrolné agentúry sa vyberajú podľa postupov pre QBCS, pričom cene sa prideľuje váha do 50% a uplatňuje sa typ zmluvy na základe percentuálneho podielu z hodnoty kontrolovaného a certifikovaného tovaru.
3.17	Banky. Investičné a komerčné banky, finančné firmy a finanční manažéri, ktorých si dlžníci prenajímajú na predaj aktív, vydávanie finančných nástrojov a iné firemné finančné transakcie, najmä v súvislosti s operáciami počas privatizácie, sa vyberajú podľa QCBS. V RFP sa špecifikujú výberové kritériá dôležité pre danú činnosť - napr. skúsenosti z podobných úloh alebo sieť potenciálnych kupcov - a cena služieb. Okrem zmluvnej odmeny (tzv. „palmáre“), kompenzácia zahŕňa „poplatok za úspešnosť“; tento poplatok môže byť fixný, ale obvykle sa vyjadruje ako určitá percentuálna časť z hodnoty aktív alebo iných finančných nástrojov, ktoré sa majú predať. V RFP sa ustanovuje, že hodnotenie ceny zohľadňuje aj poplatok za úspešnosť, či už v kombinácii s palmáre alebo samostatne. Ak samostatne, predpíšu sa pre všetkých konzultantov z krátkeho zoznamu štandardné palmáre a tieto sa uvedú v RFP a pri finančnom hodnotení sa  potom vychádza z poplatku za úspešnosť, ako percentuálneho podielu vopred uverejnenej teoretickej hodnoty aktív. Pri kombinovanom hodnotení (najmä pri veľkých zmluvách) sa cene môže prideliť vyššia váha ako odporúča odsek 2.22 alebo výber môže vychádzať zo samotnej ceny spomedzi tých uchádzačov, ktorí dosiahnu minimálnu postupovú známku za kvalitu ponuky. V RFP sa jasne stanoví, ako sa ponuky predkladajú a porovnávajú.
3.18	Audítori. Audítori obvykle vykonávajú audítorské úlohy v zmysle dobre definovaných TOR a profesionálnych noriem. Vyberajú sa podľa QCBS, pričom najdôležitejším výberovým kritériom je cena (40-50 bodov), alebo podľa postupu „Výber na základe najnižšej ceny“, ktorý je uvedený v odseku 3.6.
3.19	„Účastníci zmluvy na dodávku tovarov“. projekty, hlavne v sociálnych sektoroch, môžu obsahovať prenájom veľkého počtu osôb, ktorí poskytujú služby na zmluvnom základe (napr. sociálni pracovníci, ako sú zdravotné sestry a zdravotníci). Opisy týchto činností, minimálna kvalifikácia, podmienky zamestnania, výberové postupy a rozsah bankovej kontroly týchto postupov a dokumentov sa uvádza v projektovej dokumentácii a v dohode o pôžičke.

IV.	Druhy kontraktov a Doležité ustanovenia
Druhy kontraktov
4.1	Paušálna suma (Firm Fixed Price) kontraktu. Paušálna suma   kontraktu sa používa najmä pri úlohách (assignments), kde obsah a trvanie poskytovania služieb ako aj požadovaný výstup práce konzultanta sú presne definované. Veľmi často sa táto forma využívajpri plánovaní a príprave základnej štúdie („feasibility study“), environmentálnych štúdií, pri vypracovaní podrobného dizajnu štandardných resp. všeobecných štruktúr, pri príprave systémov na spracovanie dát, atď.  Platby sú stanovené podľa výstupov (deliverables), napr. výkazov, nákresov, objemových súpisiek (bills of quantities), ponukových dokumentov (bidding documents) alebo softvérových programov. Paušálna suma kontraktu sa jednoducho administruje, pretože  platby sú splatné na základe zadefinovaných výstupov. 
4.2	Časovo limitované kontrakty. Tento typ kontraktu je vhodný v prípadoch, ak nie je možné špecifikovať rozsah a dĺžku poskytovania služieb, alebo ak sú tieto služby naviazané na aktivity iných subjektov, kde sú rozličné termíny ukončenia úloh alebo ak sa nevyhnutné vstupy konzultanta na dosiahnutie vytýčeného cieľa nedajú presne odhadnúť. Tento typ kontraktu sa vo všeobecnosti používa na spracovanie náročných štúdií, na stavebný dohľad, poradenské služby a pri väčšine úloh zadávaných lektorom-školiteľom.  Platby sa realizujú na základe dohodnutých hodinových, denných, týždenných alebo mesačných sadzieb pre jednotlivých pracovníkov (ktorí sú v kontrakte vymenovaní) a tiež na základe vymenovaných položiek s nárokom na refundáciu reálnych výdavkov a/alebo dohodnutých jednotkových cien. Položky a sadzby, ktoré budú použité na výplatu pracovníkov obsahujú mzdu, náklady na sociálne poistenie, réžijné  náklady, poplatky (alebo zisk), a podľa potreby aj prípadné špeciálne odmeny. Tento typ kontraktu by mal obsahovať aj maximálnu sumu úhrnnej čiastky, ktorá bude konzultantovi vyplatená. Horná hranica tejto čiastky by mala zahŕňať aj rezervu na úhradu nepredvídateľných požiadaviek na objem práce a predĺženiu časového horizontu ako aj rezervu na úpravu ceny v prípade potreby. Časovo limitované   kontrakty musia byť starostlivo monitorované a administrované zo strany klienta tak, aby sa priebežne kontrolovalo, či práce postupuje uspokojivým tempom  podľa kontraktu a či sú platby, ktoré si konzultant nárokuje adekvátne.
4.3	Retainer a/alebo Contingency (Success) Fee Kontrakt. Retainer a contingency fee  kontrakty sa často používaju ak konzultanti (banky alebo finančné firmy)  pripravuju ochodné spoločnosti na predaj alebo zlúčenie (mergers) s inou firmou, najmä pri privatizačných operáciách. Odmena Konzultanta obsahuje zálohu  (“retainer”) a odmenu za úspech projektu (“success fee”). Odmena za úspech projektu sa zvyčajne vyjadruje percentom z predajnej ceny aktív.
4.4	Percentuálny kontrakt. Takéto kontrakty sa zvyčajne používajú pri poskytovaní služieb architektov. Obvykle sa uzatvárajú na obstarávanie (procurement) a na inšpekčných agentov. Percentuálne  kontrakty priamo súvisia s odmenou vyplácanou Konzultantovi a odhadovanými alebo skutočnými nákladmi na stavebný projekt, alebo nákladmi na obstaranie tovaru alebo inšpekciu. Kontrakty sa uzatvárajú na základe trhových noriem za služby a/alebo podľa odhadnutých mesačných nákladov na služby resp. odvíjajúsa od ponuky konkurencie. Treba mať na pamäti, že v prípade architektonických alebo inžinierskych služieb v percentuálnych  kontraktoch implicitne chýba zainteresovanosť na ekonomickom dizajne a preto nie sú veľmi motivujúce. Z tohto dôvodu použitie tohto typu kontraktu na architektonické služby sa odporúča iba ak je postavený na fixných konečných nákladoch a pokrýva presne definované služby (napríklad, nie kontrolu pracoviska).
4.5	Kontrakt na nefinalizovaná dodanie - Indefinite Delivery (Dohoda o cene). Tieto   kontrakty sa používajú  ak Dlžníci/Vypožičiavatelia (Borrowers) potrebujú špecializované služby  na zavolanie (“on call”), ak potrebujú odbornú pomoc pri konkrétnej aktivite a kde sa objem a časová náročnosť prác nedá vopred zadefinovať. Zvyčajne sa používajú ak treba obstarať  “poradcov” na implementáciu zložitých projektov (napríklad panel priehrady), odborných posudzovateľov, ktorí rozhodnú v prípade sporov resp. inštitucionálnych reforiem, ďalej na zabezpečenie poradenských služieb, na odstraňovanie technických závad atď., obvykle na obdobie jedného roka alebo dlhšie. Dlžník a firma sa dohodnú na jednotkových sadzbách, ktoré budú vyplatené expertom a  platby sa realizujú na základe reálne vynaloženého času.
Doležité ustanovenia
4.6	Mena. RFP  musia presne stanoviť, že firmy možu vyjadriť  cenu služieb v mene ktorejkoľvek krajiny podľa bankového člena. Ak chce konzultant vyjadriť  cenu ako súčet čiastok v rozličných zahraničných menách, je to prípustné, za predpokladu, že návrh obsahuje nie viac ako tri zahraničné meny. Dlžník môže požadovať, aby konzultanti uvádzali časť ceny miestnych nákladov mene krajiny Dlžníka. Platba na základe kontraktu musí byť vyplatená v mene alebo menách podľa ceny vyjadrenej v návrhu.
4.7	Úprava odmeny/ceny.  Úprava výšky odmeny podľa zahraničnej a/alebo miestnej inflácie a podmienky na úpravu odmeny/ceny musia byť zahrnuté v kontrakte ak dlžka kontraktu prevyhuje 18 mesiacov. Len výnimočne  kontrakty s kratšou lehotou môžu obsahovať podmienky na úpravu ceny ak sa očakáva, že výška miestnej alebo zahraničnej inflácie bude vysoká, resp. budúci vývoja sa nedá predvídať.
4.8	Platobné podmienky.  Platobné podmienky vrátanie súm, ktoré maju byť vyplatené, platobný kalendár a platobné procedúry, musia byť dohodnuté počas rokovaní pred podpísaním kontraktu. Platby sa môžu realizovať v pravidelných intervaloch (ako pri časovo limitovaných   kontraktoch) alebo podľa dohodnutých výstupov (napr. podľa paušálnej sumy  kontraktov). Výplata preddavkov (napríklad mobilizačné náklady) prevyšujúce 10 percent sumy kontraktu musia byť riadne zabezpečené platbou vopred v cenných papieroch.
4.9	Platby treba realizovať neodkladne v súlade s ustanoveniami kontraktu. To znamená, že:
(a)	konzultanta môže vyplatiť priamo Banka na základe žiadosti  Dlžníka alebo výnimočne formou Akreditívu (pozri Prílohu 3);
(b)	iba rozporované sumy sa odpočítajú zo sumy faktúry zaplatenej v súlade s kontraktom; a 
(c)	kontrakt  musí obsahovať ustanovenie o úhrade poplatkov, ak sa platba omešká z chyby klienta vyšší počet dní ako je definované v kontrakte; výška poplatkov  musí by v kontrakte presne špecifikovaná.
4.10	Cenné papiere (Bid and Performance Securities).  Používanie “Bid and performance securities” sa pri službách konzultantov neodporúča. Ich realizácia podlieha subjektívnym hodnoteniam, obsajujú značné riziko zneužia a majú tendenciu zvyšovať náklady v prospech konzultačného priemyslu, bez evidentných výhod, ktoré sa prenášajú na Dlžníka.
4.11	Povinnosti Dlžníka. Dlžník obvykle v rámci úlohy menuje členov svojho profesionálneho tímu. Kontrakt medzi Dlžníkom a Konzultantom musí obsahovať podrobný popis riadenia  partnerského tímu a tiež konkrétne vymenovať, čo poskytne Dlžník, napr. bývanie, prac. priestory, sekretársku podporu, nájomné, platby za vodu, elektrinu, plyn, telefóny, materiál, a dopravné prostriedky. V Kontrakte musí byť uvedené aké kroky má Konzultant podniknúť, ak niektoré z uvedených položiek nemôže realizovať, resp. ak by ich chcel zrušiť v priebehu realizácie úlohy, a ďalej kompenzáciu, ktorá ak nastane takáto situácia, prináleží Konzultantovi.
4.12	Konflikt záujmov. Konzultant nesmie dostať žiadnu ďalšiu odmenu ak to nie je výslovne uvedené v kontrakte. Konzultant a jeho spoločníci sa nesmú angažovať v konzultačných aktivitách, ktoré predstavujú konflikt záujm klienta predmetného kontraktu a musia byť vyradení z ponuky tovarov, stavebných prác alebo z nákupu aktív resp. zo zabezpečovania akýchkoľvek služieb súvisiacich s pridelenou úlohou (assignment) ak nie sú kvalifikované ako pokračovanie poskytovania “Služieb” podľa realizovaného kontraktu.
4.13	Profesionálny záväzok. Očakáva sa, že Konzultant bude vykonávať pridelenú  prácu podľa svojich najlepších schopností a v súlade so štandardom v danej profesii. Vzhľadom k tomu, že záväzok Konzultanta voči Dlžníkovi budú regulovať príslušné zákony, kontrakt sa touto otázkou nemusí zaoberať ak sa partneri nedohodnú istom obmedziní záväzkov. V opačnom prípade musia zabezpečiť, že (a) nesmie existovať žiadne obmedzenia v prpade, ak konzultant hrubo zanedbá svoje povinnosti alebo úmyselne nesprávne koná; (b) Konzultantov záväzok voči Dlžníkovi v žiadnom prípade nesmie byť nižší ako celková výška  platby očakávanej na základe kontraktu Konzultanta, alebo čiastky, na ktorú má Konzultant nárok na základe poistenia a to podľa toho, ktorá suma je vyššia;  (c) každé takéto obmedzenie sa vzťahuje iba na záväzok Konzultanta voči klientovi a nie na záväzok Konzultanta voči tretím stranám.
4.14	Výmena pracovníkov. Ak je počas práce na úlohe potrebné nahradiť pracovníka (napríklad z dôvodu choroby alebo ak sa zistí, že člen tímu nie je schopný  prácu kvalitne vykonávať), Konzultant musí požiadať o náhradu aspoň na rovnakej kvalifikačnej úrovni so súhlasom Dlžníka. 
4.15	Jurisdikcia a rozporové konanie. Kontrakt musí obsahovať ustanovenia týkajúce sa aplikovateľného práva a fóra na riešenie sporov. Medzinárodná obchodná arbitráž má praktické výhody pred inými metódami urovnávania sporov. Dlžníkom sa preto odporúča, aby si zabezpečili tento typ arbitráže. Banka nesmie byť menovaná ako arbiter ani sa na ňu nemožno obracať so žiadosťou o vymenovanie arbitra.

V. Výber Individuálnych Konzultantov
5.1	Individuálni Konzultanti sa prijímajú na zabezpečenie úloh (on assignment), kde (a) nie je potrebné zamestnávať celý pracovný  tím, (b) kde sa nevyžaduje žiadna  profesionálna podpora zvonku (home office), a kde (c) prax a kvalifikácia individuálnej osoby tvorí rozhodujúci aspekt. V prípade, že koordinácia, administrácia alebo kolektívna zodpovednosť je vzhľadom na veľký počet jednotlivcov príliš komplikovaná je vhodnejšie uzatvoriť kontrakt s firmou.
5.2	Individuálni konzultanti sú vyberaní  na danú  prácu podľa svojej kvalalifikácie. Výber sa može vykonať na základe odporúčaní a referencií, resp. porovnaním kvalifikačných aspektov uchádzačov, prípadne na základe priamej objednávky u Dlžníka. Jednotliví kontraktori, ktorých zamestná Dlžník musia spĺňať všetky kvalifikačné predpoklady a musia byť schopní vykonávať danú prácu. Ich schopnosť sa posudzuje na základe  akademického vybavenia, praxe, a ak je to nevyhnutné, aj na základe poznania miestnych podmienok, napr. jazyka, kultúry, administratívneho systému a vládnych organizácií.
5.3	Niekedy može pracovník v trvalom pracovnom pomere alebo spolupracovník konzultačnej firmy byť daný k dispozícii ako individuálny konzultant. V takom prípade sa ustanovenia o konflikte záujmov špecifikované v tejto Príručke  (Guidelines) vzťahujú na materskú firmu.

príloha 1
Kontrola
výberu
 Konzultantov zo strany banky
Plánovanie výberového procesu
1.	Banka musí kontrolovať výberový proces najímania konzultantov, ktorý predkladá Dlžník, zároveň kontroluje odhad nákladov,  obsah všetkých súčastí kontraktu (kontrakt packaging), aplikovateľné procedúry, stručný zoznam uchádzačov, výberové kritériá a pod. banka ďalej preveruje či zodpovedajú Príručke (Guidelines) a kontroluje aj navrhovaný program implementácie a platobný kalendár. Dlžník musí banku neodkladne informovať o nedodržaných podmienkach alebo o iných zmenách oproti plánovanému procesu najímania konzultantov, ktoré by mohli mať podstatný vplyv na včasnú a úspešnú implementáciu projektu. Dlžník zároveň dohodne s Bankou opravné kroky.
Prvotná kontrola (Prior Review)
2.	Všetky kontrakty, ktoré v súlade s Úverovou zmluvou podliehajú prvotnej kontrole zo strany Banky podliehajú kontrole vopred:
(a)	Pred pozývacím návrhom má Dlžník povinnosť poskytnúť Banke na kontrolu krátky zoznam konzultantov a navrhovanú RFP a tiež je povinný upraviť tento zoznam a súvisiace dokumenty podľa odôvodnených návrhov Banky. Prv než sa RFP uvedie do krátkeho zoznamu musia akékoľvek ďalšie modifiácie obsahovať súhlas Banky ( “no objection”).
Po vyhodnotení technického návrhu je Dlžník povinný poskytnúť Banke správu o technickom hodnotení v dostatočnom časovom priestore na kontrolu, (ktorú vypracovali experti akceptovateľní Bankou, ak je to požiadavka Banky) a tiež kópiu návrhov, ak to Banka vyžaduje. Ak Banka označí technické hodnotenie za nekonzistentné s ustanoveniami RFP, musí neodkladne informovať Dlžníka a uviesť dôvody svojho rozhodnutia. Ak hodnotiaca správa odporúča odmietnutie všetkých návrhov, Dlžník musí požiadať Banku o potvrdenie, že nie sú námietky  ( “no objection”).
Pri  kontraktoch, ktoré sú pod limitom zakotveným v Úverovej zmluve, je Dlžník povinný informovať Banku o výsledkoch technického hodnotenia pred otvorením finančných návrhov.
(b)	Po obdržaní “no objection” zo strany Banky ohľadne technického hodnotenia, Dlžník môže pokračovať otvorením finančných obálok po čom nasleduje finančné hodnotenie v súlade s ustanoveniami RFP. Dlžník je povinný Banke poskytnúť finálnu hodnotiacu správu, v dostatočnom časovom priestore na kontrolu, spolu navrhovaným výberom víťazných firiem. Ak Banka označí hodnotenie a navrhovaný výber za nekonzistentný vzľadom na ustanovenia RFP, neodkladne musí informovať Dlžníka a uviesť dôvody svojho rozhodnutia. V opačnom prípade musí Banka oznámiť, že nemá námietky voči navrhovanému výberu.
(c)	Po ukončení rokovania s vybranou firmou má Dlžník povinnosť postúpiť Banke konečný návrh kontraktu s vyznačením zmien pri kľúčových pracovníkoch, prípadne zmien v  TOR ako aj kontrakt na základe ktorého bola úspešná firma pozvaná. Zmluvné podmienky kontraktu sa nesmú bez získania “no objection” od Banky podstatne líšiť od verzie kontraktu, na základe ktorého bola firma pozvaná. Dlžník udelí kontrakt až vtedy, ak získal potvrdenie, že Banka nemá námietky.
(d)	Po podpise kontraktu musí Dlžník poskytnúť Banke kópiu finálneho kontraktu pred prvou žiadosťou o platby týkajúce sa kontraktu.
(e)	Text a suma kontraktu s menom a adresou firmy musí byť odsúhlasená Bankou potvrdená Dlžníkom udelujúcim kontrakt.
Modifikácie kontraktu 
3.	Dlžník musí informovať Banku o navrhovanom predĺžení, modifikáciách, náhradách, úľavách alebo akýchkoľvek zmenách kontraktu s uvedením dôvodu skôr ako predĺženie obdobia uvedeného v pôvodnej verzii kontraktu schváli, a rovnako skôr než odsúhlasí akúkoľvek podstatnú zmenu rozsahu poskytovaných služieb, výmenu kľúčových pracovníkov, úľavy oproti podmienkam kontraktu resp. skôr než urobí akékoľvek zmeny v kontrakte, ktoré by v úhrne zvýšili pôvodnú sumu kontraktu o viac ako 15 percent. Ak  Banka zistí, že  podobný návrh by bol v rozpore s ustanoveniami Úverovej zmluvy, musí to neodkladne oznámiť Dlžníkovi a uviesť dôvody svojho rozhodnutia. Kópia dodatkov a zmien oproti kontraktu musí byť zaslaná Banke za účelom archivácie.
Následná kontrola (Post Review)
4.	Ak kontrakt  nepodlieha paragrafu 2, musí Dlžník predložiť Banke ihneď po popise alebo pred doručením prvej žiadosti na výber prostriedkov z Úverového účtu podľa kontraktu, jednu kópiu kontraktu spolu s analýzou prípadných návrhov, odporúčaní na schválenie ako aj všetky ďalšie informácie, ktoré môže Banka odôvodnene požadovať. Ak sa  platby vyplývajúce z kontraktu majú realizovať zo špeciálneho účtu, kópia kontraktu spolu s ďalšími informáciami, ktoré treba predložiť Banke, musia byť doručené do Banky pred prvou žiadosťou o nadotovanie prostriedkov v súlade s kontraktom. Ak Banka zistí, že udelenie kontraktu alebo kontrakt samotný nie je konzistentný s Úverovou zmluvou, musí neodkladne informovať Dlžníka a uviesť dôvody svojho rozhodnutia. Tieto ustanovenia sa nevzťahujú na kontrakty, kde sa čerpanie úveru realizuje na základe Výkazu o výdavkoch, kedy všetky dokumenty tohto typu musí spravovať Dlžník a predkladať ich následne na kontrolu nezávislému audítorovi alebo kontrolórom Banky.
Preklad dokumentov
5.	Ak kontrakt podlieha prvotnej kontrole, a ak národná firma dostala súhlas predložiť návrh v národnom jazyku, certifikovaný preklad návrhu, hodnotiacej správy a návrh kontraktu v jazyku anglickom, francúzskom alebo španielskom treba predložiť Banke na kontrolu. Certifikovaný preklad treba predložiť Banke pri každej následnej modifikácii kontraktu.

príloha 2
Informácie
pre Konzultantov (ITC)
Táto Príručka (Guidelines) definuje, že vždy ak je to možné má Dlžník používať štandardné RFP vydané Bankou, ktoré zahŕňajú ITC, a pokrývajú väčšinu úloh (assignments). Ak za výnimočných  okolností Dlžník potrebuje doplniť/pozmeniť štandardné ITC, musí tak urobiť formou tabuľky technických dát, nestačí iba doplnenie a úprava textu. ITC másí obsahovať adekvátne informácie, ktoré sa týkajú nasledujúcich aspektov úlohy (assignment):
(a)	stručný popis úlohy;
(b)	štandardné formáty technických a finančných návrhov;
(c)	mená  a kontaktné osoby, ktorým treba vysvetlenia adresovaťa s kým sa má zástupca konzultantov stretnúť v prípade potreby;
(d)	podrobná výberová procedúra podľa ktorej treba postupovať včítane (i) popisu dvojstupňového procesu, ak je to žiadúce;  (ii) zoznam technických hodnotiacich kritérií a váha jednotlivých kritérií ; (iii) podrobné finančné hodnotenie; (iv) relatívne veličiny kvality a nákladov v prípade QCBS; (v) minimálna stupnica požiadaviek kvality;  (vi) podrobnosti zverejnenia finančných návrhov;
(e)	odhad úrovne vstupov kľúčových pracovníkov (človeko-mesiace) požadovaných  konzultantmi;  požadovaná minimálne prax, akademické tituly atď., očakávania od kľúčových pracovníkov resp. celkový rozpočet v prípade, že zadané čísla nie je možné splniť;
(f)	podrobný popis stavu externého financovania;
(g)	informácie o rokovaniach; finančné a iné informácie, ktoré budú požadované od vybranej firmy počas rokovania o kontrakte;
(h)	konečný termín na predloženie návrhu;
(i)	mena (y), v ktorých budú vyjadrené náklady na služby, porovnateľné s konkurenciou a vyplatené;
(j)	odvolávky na príslušné zákony platné v krajine Dlžníka, ktoré by mohli byť čiastočne relevantné pre navrhovaný konzultantský kontrakt;
(k)	vyhlásenie, že firma a každý jej spolupracovníci budú diskvalifikovaní, t.j. nebudú mať možnosť realizovať tok tovarov, prác alebo služieb pre daný projekt, ak sú podľa hodnotenia Banky, takéto aktivity v konflikte záujmov pri poskytovaní služieb na základe prijatej úlohy (assignment);
(l)	metóda, podľa ktorej sa návrh predkladá musí obsahovať požiadavku, že technické návrhy a cena návrhov musia byť zapečatené a predkladané jednotlivo spôsobom, ktorý zaručuje, že technické hodnotenie nebude ovplyvnené cenou;
(m)	požiadavka, aby pozvaná firma (i) potvrdila doručenie RFP, a (ii) informovala Dlžníka, či bude prekladať návrh;
(n)	krátky zoznam konzultantov, ktorí sú pozvaní, aby predložili svoje návrhy, a či sú prepojenia medzi konzultantmi na zozname akceptovateľné;
(o)	obdobie počas ktorého treba návrhy konzultantov považovať za platné (obvykle 6090 dní), a počas ktorého konzultanti nemôžu meniť navrhovaných kľúčových pracovníkov ani celkovú navrhovanú cenu; v prípade predĺženia obdobia platnosti 
návrhu, právo konzultantov nedodržať svoje návrhy;

(p)	predpokladaný dátum, kedy má vybraný Konzultant ačať plniť úlohu (assignment);
(q)	vyhlásenie, ktoré definuje  (i) či konzultantov kontrakt a personál bude podliehať zdaneniu alebo nie; ak áno, (ii) aké bude pravdepodobné daňové zaťaženie alebo kde sa táto informácia dá získať, ďalej vyhlásenie, že Konzultant vo svojom finančnom návrhu samostatne uvedie jasne identifikovateľnú sumu na úhradu dane;
(r)	ak nie je zahrnuté do TOR alebo v návrhu kontraktu, potom tiež podrobný popis služieb, priestorov, vybavenia a pracovníkov, ktoré zabezpečí Dlžník;
(s)	fázovanie plnenia úlohy (assignment), ak je to potrebné; pravdepodobnosť ďalších úloh (assignments);
(t)	procedúru, ako postupovať pri objasňovaní informácií uvedených v RFP; a
(u)	všetky podmienky na uzatvorenie sub-kontraktov na časť úlohy (assignment).

príloha 3

Platby
1. 	Zodpovednosť za implementáciu projektu a platby za konzultačné služby súvisiace s projektom je výlučne na strane Dlžníka. Banka, má povinnosť podľa Článkov Zmluvy zabezpečiť, aby boli prostriedky vyplatené z bankového úveru až po realizovaní výkavkov. Vyplácanie výnosov z úveru alebo z grantu sa vykoná na základe žiadosti Dlžníka. Podporná dokumentácia o tom, že prostriedky sa používajú  v súlade s Úverovou zmluvou (alebo Zmluvou o financovaní formou trustu - the Trust Fund Agreement) musia byť predložené spolu so žiadosťou Dlžníka o čerpanie. Platby sa možu realizovať na (a) preplatenie Dlžníkových  platieb , ktoré zaplatil z vlastných zdrojov, (b) priamo tretej strane (Konzultantovi), alebo (c) komerčnej banke  ako úhradu výdavkov voči špeciálnemu prísľubu od Svetovej Banky (Special Commitment) , ktorým je krytý akreditív komerčnej bank (táto procedúra je skôr výnimkou, ak ide o konzultantov).
2.	Ak je dokumentácia na preplatenie výdavkov komplikovaná alebo objemná (napríklad,  platby za malé konzultantské kontrakty alebo nákupy na objednávku), Dlžník môže vyplatiť náhrady po predložení  Vyhlásenia o výdavkoch (SOEs), formou jednoduchej tabuľky zahŕňajúcej konkrétne výdavky, a zodpovedá za uchovanie podpornej dokumentácie pre potreby následnej kontroly nezávislým audítorom alebo kontrolným útvarom Banky.
3.	 Špeciálne účty (ŠÚ) sú revolvingové účty dotované preddavkami z Bankového úveru podľa potrieb Dlžníka výlučne na krytie podielu Banky pri nárokovateľných výdavkoch tak v miestnej ako aj v zahraničnej mene. Primárnym cieľom špeciálneho účtu je pomôcť Dlžníkovi prekonať problémy s cash flow a urýchliť úhradu výdavkov. Dlžník realizuje  platby z tohoto účtu v prospech konzultantov a iné platby podľa dátumu ich splatnosti. Banka dotuje špeciálne účty pravidelne po obdržaní žiadosti o čerpanie spolu s príslušnou dokumentáciou od Dlžníka. Ku koncu vyplatenia úveru Banka iniciuje ozdravnú procedúru, aby získala kompletnú dokumentáciu na sumu ešte nezaplatených preddavkov.
4.	Úverová zmluva a list výplaty náhrad (disbursement letter)  definuje podmienky, za ktorých sa poskytne úver a obsahuje aj smerninu ako postupovať pri retroaktívnom financovaní, pri položkách náhrad nárokovateľných podľa procedúry SOE , obsahuje aj požiadavky na funkcionalitu špeciálneho účtu (ŠÚ) a  minimálnu čiastku žiadosti o úver. Minimálna čiastka žiadosti o úver môže byť pri jednotlivých úveroch rôzna, čo závisí od veľkosti úveru a typu projektu. Ak existuje ŠÚ, minimálna hodnota sa obvykle pohybuje medzi 10 až 33 percent z celkovej sumy prevedenej na ŠÚ. Metóda  platby definovaná v RFP busí rešpektovať procedúry na výplatu úhrad týkajúcich sa úveru.
5.	Podrobný popis procedúry na výplatu náhrad Bankou sa nachádza v  v Príručke o výplate náhrad (Disbursement Handbook).
príloha 4

Príručka pre Konzultantov
Zámer
1.	Táto príloha poskytuje konzultantom rady v oblasti vykonávania konzultačných a profesionálnych služieb financovaných cez Banku alebo finančný Trust.
Zodpovednosť za Výber Konzultantov
2.	Ako uvádza paragraf 1.4 tejto Príručky, Dlžník je zodpovedný za výber a zapojenie konzultantov. Pozýva, dostáva a hodnotí návrhy a udeľuje kontrakt. Kontrakt sa uzatvára medzi Dlžníko a Konzultantom. Banka nie je zmluvnou stranou v rámci kontraktu.
Úloha Banky
3.	Ako sa uvádza v Príručke (Príloha 1) Banka kontroluje RFP, hodnotenie návrhov, odporúčanie na udelenie kontraktu a samotný kontrakt, aby zabezpečila, že proces je v súlade s dohodnutými procedúrami podľa podmienok Úverovej zmluvy. S výnimkou malých   kontraktov (pod dolárovým prahom definovaným v každej Úverovej zmluve), Banka kontroluje dokumenty pred ich vydaním, pozri Prílohu 1. Zároveň kedykoľvek počas výberového procesu (aj po udelení kontraktu) Banka môže oznámiť, že neboli dodržané podstatné body schválených procedúr, Banka môže deklarovať svoj nesúhas, ak zistí porušenie predpisov/nesprávnosť udelenia kontraktu (misprocurement) , pozri paragraf 1.18. Avšak ak Dlžník udelil kontrakt po obdržaní stanoviska Banky, že nemá námietky  ( “no objection”) Banka bude deklarovať porušenie predpisov/nesprávnosť udelenia iba v tom prípade, ak jej “no objection” stanovisko bolo vydané na základe nekompletnej, nepresnej alebo zavádzajúcej informácie, ktorá predložil  Dlžník. Naviac, ak Banka zistí, že reprezentanti Dlžníka alebo Konzultanta realizovali nekalé praktiky, Banka môže uvaliť sankcie podľa paragrafu 1.25 tejto Príručky.
4.	Banka zverejňuje štandardné RFP a  kontrakty na rozličné typy konzultačných služieb. Ako uvádza paragraf 2.8 a 2.11 tejto Príručky, Dlžník má povinnosť použiť tieto dokumenty s minimálnymi zmenami akceptovateľnými pre Banku, ktorá sa môžu týkať danej krajiny resp. špeciálnych aspektov projektu. Dlžník finalizuje a vydáva dokumenty ako súčasť RFP.
Informácie o konzultančných službách
5.	Informácie o konzultačných službách vrátane stručného popisu služieb, časového horizontu, odhadu nákladov, človeko-mesiacov, atď. budú  zaradené medzi dokumenty Informácie o Projekte (Project Information Document (PID)), ktorý charakterizuje projekty v etape prípravy. Zároveň budú podobné informácie uvedené v popise každého projektu v  mesačnom prevádzkovom resumé (Monthly Operational Summary (MOS)). Tieto informácie budú priebežne aktualizované. Každý projekt musí byť uverejnený vo Všeobecnom ozname o udelení kontraktu  (General Procurement Notice) v United Nations Development Business (UNDB) (aktualizuje sa ročne), ktoré bude obsahovať podrobnejsí popis požadovaných služieb, agentúru klienta a rozpočtové náklady. V prípade kontraktov s vysokou hodnotou,  sa vyžaduje špeciálne avízo s cieľom hľadať záujemcov ( “expression of interest”) v národnej tlači a v  UNDB. Projektová dokumentácia bude poskytnutá v ešte podrobnejšej informácii.

6.	PID je dostupné cez Internet vo Verejnom informačnom centre (Public Information Center (PIC)) v Banke.  Projektová dokumentácia je k dispozícii po schválen úveru.  UNDB, ktoré obsahuje MOS je k dispozícii na objednávku (subscription). 
Úloha Konzultantov

7.	Keď konzultanti obdržia RFP a spĺňajú požiadavky TOR ako aj obchodné a zmluvné podmienky, majú podniknúť potrebné kroky na prípravu svojej ponuky/návrhu (napríklad návštevu krajiny úlohy (assignment), hľadanie spolupracovníkov, zaobstaranie si dokumentácie, zostavenie prípravného tímu). Ak konzultanti zistia v dokumentoch RFP—najmä vo  výberovej procedúre a hodnotiacich kritériách—nejednoznačnosť , chýbajúce údaje resp. vzájomne si odporujúce tvrdenia či inú nejasnosť, diskriminačný resp. obmedzujúci aspekt, majú od Dlžníka požadovať vysvetlenie písomnou formou v rámci obdobia, ktoré definuje RFP na vyjasnovanie si informácií.
8.	V tejto súvislosti treba zdôrazniť, že špeciálne RFP , ktoré vydal Dlžník predstavuje pokyny pre výberové konanie, pozri paragraf 1.2 tejto Príručky. Ak sa konzultant   domnieva, že niektoré ustanovenia RFP nie sú v zhode s Príručkou má ekalovať problém na Dlžníka.
9.	Konzultanti  musia urobiť všetko preto, aby predložili kvalitný návrh so všetkými potrebnými údajmi vrátane podporných dokumentov, ktoré sa vyžadujú podľa RFP. Je dôležité poskytnúť presné údaje v životopise (curricula vitae) kľúčových pracovníkov, ktorých mená návrh obsahuje. Curricula vitae musí podpísať konzultant a individuálne osoby a tento dokument musí uvdzať dátum. Ak návrh nespĺňa  dôležité požiadavky bude odmietnutý. Po obdržaní technických návrhov a ich otvorení konzultantov nemožno žiadať a ani nemajú právo robiť podstatné zmeny, meniť napr. kľúčových pracovníkov atď. Podobne, po obdržaní finančných návrhov konzultantov nemožno žiadať a ani nemajú právo meniť uvedené poplatky, atď. s výnimkou, keď sa rokovania realizujú v súlade s ustanoveniami RFP.
Utajenosť informácie
10.	Ako uvádza paragraf 2.28, proces prekladania hodnotenia má prísne dôverný charakter dovtedy, pokiaľ nie je víťazná firma informovaná o pridelení kontraktu. Utajenosť informácií zabezpečuje, aby kontrolóri Dlžníka a Banky neboli ovplyvňovaní subjektívnymi informáciami. Ak v priebehu hodnotiaceho procesu chcú konzultanti oznámiť Dlžníkovi alebo Banke doplňujúce informácie, musia tak urobiť písomnou formou.
Aktivity Banky
11.	Ak chcú konzultanti prediskutovať problém alebo klásť otázky v súvislosti s výberovým procesom môžu poslať Banke kópiu dokumentov o ich komunikácii s Dlžníkom alebo napísať priamo Banke, ak Dlžník nereaguje, prípadne ak je obsahom komunikácie sťažnosť na Dlžníka. Všetky materiály o takejto komunikácii treba adresovať vedúcemu divízie príslušného sektora, ktorý má v referáte krajinu dlžníka a kópiu zaslať regionálnemu poradcovi (Regional Procurement Adviser).
12.	Referencie, ktoré dostane Banka formou krátkeho zoznamu konzultantov pred konečným dátumom  na predloženie návrhu treba, ak je to potrebné, zaslať Dlžníkovi s komentárom a odporúčaním Banky ako konať resp. reagovať.
13.	S komunikačnými materiálmi, ktoré Banka dostane od konzultantov po otvorení technických návrhov trba nakladať nasledovne. V prípade, že kontrakt nevyžaduje prvotnú kontrolu zo strany Banky všetky komunikačné materiály treba zaslať Dlžníkovi aby ich posúdil a vykonal potrebné kroky. Dlžníkova odpoveď podlieha následnej kontrole vedenia projektu zo strany pracovníkov Banky. V prípade, že  kontrakty vyžadujú kontrolu vopred,  Banka skontroluje komunikačné materiály a prekonzultuje ich s Dlžníkom a ak potrebuje doplňujúce informácie vyžiada si ich of Dlžníka. Ak sa dopňujúce informácie alebo vysvetlenie požaduje od Konzultanta, Banka banka sa v tehto veci obráti so žiadosťou na Dlžníka, pripojí svoj komentár resp. ak je to potrebné, zakomponuje svote stanovisko do hodnotiacej správy. Kontrola zo strany Bank nie je ukočená dovtedy, pokým neskontroluje a nevezme na vedomie komunikačné materiály.
14.	S výnimkou potvrdenia prevzatia komunikačných materiálov Banka nevstupuje do diskusie alebo nekorešponduje so žiadnym konzultantom počas výberového a kontrolného procesu dovtedy, kým nie je udelenie kontraktu oznámené.
Debriefing 
15.	Ak po oznámení udelenia kontraktu chce Konzultant vedieť prečo jeho návrh nebol vybraný, má právo obrátiť sa na Dlžníka. Ak Konzultant nie je spokojný s vysvetlením a chce sa stretnúť s Bankou, môže sa obrátiť na regionálneho poradcu  (Regional Procurement Adviser) v krajine dlžníka, ktorý zabezpečí stretnutie na príslušnej úrovni a so zodpovednými pracovníkmi. Na tomto sa stretnutí je možnosť diskutovať iba o návrhu Konzultanta, nie o návrhoch konkurencie.